 

|  |  |
| --- | --- |
| NAZIV AKTIVNOSTI | Treća mobilnost – Španjolska |
| DATUM REALIZACIJE | 8.10-12.10.2019. |
| MJESTO REALIZACIJE | Pontedeume (Galicia) |
| BROJ SUDIONIKA | 8 |
| POPIS SUDIONIKA | Učenici: Tonči Šćepanović, Mirjam Barišić, Nika Buzolić, Glen Ivan Deiters, Roko Hraste, Karlo Domančić  Pratitelji: učiteljica Helga Buratović, računovotkinja Ela Matković |
| KRATKI OPIS | DOLAZAK – 8.10. 2019.  Na aerodromu **A Coruna** dočekali su nas naši partneri sa Cipra pa nas je autobus zajedno odveo do mjesta **Pontedeume**. Tamo su nam domaćini upriličili prigodan doček u drevnom samostanu sv. Augustina iz 16. stoljeća. Nekoliko pozdravnih riječi uputili su nam koordinatorica projekta te ravnateljica škole. Domaćini su nam također prikazali zanimljivu prezentaciju o njihovu gradu koji je doživio velika iseljavanja radi neimaštine u prošlosti. Nakon završetka ceremonije ispred vrata su nas dočekali lokalni glazbenici odjeveni u njihove nošnje te nam odsvirali nekoliko karakterističnih pjesama. Naši su se učenici tu opustili i upoznali svoje domaćinske obitelji te otišli na večeru. Mi učitelji smo također otišli na zanimljivu večeru na kojoj su nas posebno oduševile ukusne Jakobove kapice, simbol sv. Jakova i čitavog područja.  PRVI DAN – 9.10.2019.  Prvi dan ujutro započeli smo u njihovoj školi. Odgledali smo prezentaciju o tri vrijednosti pod zaštitom UNESCO-a koje su nam domaćini odlučili pokazati u sljedećim danima. To su: **katedrala sv. Jakova u mjestu Santiago de Compostella, rimski zid u gradu Lugo** te **rimski svjetionik u mjestu A Coruna**. Nakon prezentacije, svi partneri su otpjevali po jednu tradicionalnu pjesmu svoje zemlje te se na taj način predstavili drugima. Mi smo uz pjesmu odigrali i kratku predstavu o tipičnoj dalmatinskoj večeri u konobi.  Nakon toga, imali smo dvije radionice na kojima smo izrađivali svoje suvenire (zid, svjetionik i ogrlice sa keltskim simbolima) od gline i tijesta. Tijekom pauze, učiteljice su pripremile stolove sa tradicionalnom hranom koju su svi partneri donijeli sa sobom u Pontedeume. Mi smo izložili slane srdele, marinirane inćune, kozji sir, medenjake, ušećerene bademe i arancine. Uslijedilo je zanimljivo kušanje pripremljene hrane.  Ručali smo u školskoj kantini gdje su nam naši partneri upriličili iznenađenje i pripremili tortu za jednu od naših učenica koja je imala rođendan.  Popodne smo proveli u razgledavanju grada. Posebno je dojmljiva bila *Andrade-ova kula*, ostatak palače Andrade izgrađene u 14. stoljeću. S vrha kule pruža se predivan pogled na rijeku Eume i grad.  DRUGI DAN – 10.10.2019.  Drugi dan smo ujutro posjetili *tvrđavu sv. Antuna* i **Herkulov toranj** u mjestu A Coruna. Unutar tvrđave smještene na otoku u zaljevu A Coruna nalazi se arheološki muzej. Tvrđava je u prošlosti služila kao karantena. Herkulov toranj pod zaštitom je UNESCO-a od 2009. godine. Toranj je jedinstven, jer je jedini svjetionik iz rimskog doba koji je još uvijek u funkciji. Sagrađen je u 1. stoljeću te pregrađivan tijekom stoljeća, a najnovija nadogradnja potječe iz kraja 18. stoljeća. Toranj je visok 57 metara i često se uspoređuje sa Kipom slobode u New Yorku kao dva spomenika koji povezuju stari i novi svijet s obe strane Atlantika. Postoje razne legende o gradnji tornja, jedna govori da ga je sagradio sam Herkul, a druga da ga je sagradio lokalni junak Breogan. Pablo Picasso proveo je dio svog djetinjstva u A Coruni i više puta naslikao toranj. Pogled s vrha tornja zaista pruža jedinstven doživljaj.  Popodne smo posjetili **katedralu sv. Jakova u mjestu Santiago de Compostelli**. Katedrala je uz crkve u Jeruzalemu i Rimu, jedna od najvažnijih mjesta za kršćane. Osnutak crkve vezan je uz legendu o dolasku posmrtnih ostataka sv. Jakova iz Jeruzalema. Posebno zanimljiv je unutrašnji portal crkve koji je djelo majstora Matea. Portal je bio polikroman i remek djelo je srednjovjekovne umjetnosti. Na samom portalu nalaze se scene i likovi iz Starog i Novog zavjeta. U sredini je kip sv. Jakova, zaštitnika crkve čije se relikvije nalaze u unutrašnjosti. Crkva je zadnje odredište mnogih hodočasnika koji pristižu sa više putova noseći karakteristične štapove u ruci. Mjesto, iako vrvi ljudima raznih nacija, odaje dojam svetosti i sklada. Naši domaćini pripremili su igru Potraga za blagom u okružju katedrale pa su učenici proveli popodne u zabavnoj igri. Navečer smo se vratili u Pontedeume umorni, ali pjesme u autobusu nije nedostajalo.  TREĆI DAN – 11. 10. 2019.  Treći, posljednji dan mobilnosti proveli smo u gradu Lugo koji je udaljen oko jedan sat vožnje od mjesta Pontedeume. **Lugo** je grad opasan rimskim zidinama koje su sagrađene u 3. stoljeću nove ere u dužini od više od 2 km i jedina su takva građevina koja je potpuno očuvana u izvornom stanju. Na UNESCO-vu listu Lugo je upisan 2000. godine. Grad je živi muzej rimske civilizacije čiji se ostaci mogu svugdje vidjeti. Posjetili smo muzej gdje smo pogledali kratki dokumentarni film o „životu“ zida kroz stoljeća. Zanimljiv suvenir grada su vještice koje nose sreću. Predvečer smo se vratili u Pontedeume gdje su nam domaćini organizirali zajedničku oproštajnu večer u lokalnom restoranu. Večera je obilovala raznim lokalnim jelima od čega bi istaknuli vrlo ukusno jelo od hobotnice u tankom tijestu. Na kraju su nam naši domaćini podijelili potvrde o izvršenoj mobilnosti uz prigodne poklone. Večer je bilo izuzetno emotivna za sve sudionike pa su potekle i suze, kako od strane učenika tako i od roditelja domaćina koji su se iznimno potrudili kako bi nam boravak kod njih bio što ugodniji.  ODLAZAK – 12. 10. 2019.  Napustili smo Pontedeume rano ujutro u 4. sata, jer nas je ponovno čekao prijevoz za A Corunu skupa sa našim partnerima sa Cipra. Oprostili smo se sa našim prijateljima do sljedećeg susreta puni predivnih dojmova, ali i obogaćeni znanjem o nekim novim spomenicima čiju je vrijednost prepoznao i UNESCO. Veselimo se susretu na Cipru u ožujku 2020. godine. |